《燕歌行》
南北朝·萧子显

风光迟舞出青蘋。兰条翠鸟鸣发春。洛阳梨花落如雪。河边细发细如茵。

桐生井底叶交枝。今看无端双燕离。五重飞楼入河汉。九华阁道暗清池。

遥看白马津上吏。传道黄龙征戍儿。明月金光徒照妾。浮云玉叶君不知。

思君昔去柳依依。至今八月避暑归。明珠蚕茧勉登机。郁金香花特香衣。

洛阳城头鸡欲曙。丞相府中乌未飞。夜梦征人缝狐貉。私怜织妇裁锦绯。

吴刀郑绵络。寒闺夜被薄。芳年海上水中凫。日暮寒夜空城雀。

作者简介：萧子显（489年—537年），字景阳，东海兰陵（今山东临沂市）人。南朝梁历史学家，齐高帝萧道成之孙、豫章文献王萧嶷第八子。起家太子中舍人，迁国子祭酒，拜侍中，领吏部尚书，出任吴兴太守。博学能文，爱好饮酒，性爱山水，不畏鬼神，恃才傲物。大同三年，去世，谥号为骄。 萧子显一生撰写五部历史著作，只有《南齐书》存于世。